Krúpa, Juraj, poslanec NR SR (2024-09-13):
Ďakujem pekne, pán predsedajúci. Myslím si, že včera sme mali takú krásnu ukážku toho, akým špinavým spôsobom táto vládna koalícia pošliapava všetky etické princípy, ktoré doteraz aspoň ako-tak fungovali aj v rámci nášho systému demokracie a nášho parlamentarizmu ako také. Videli sme, že bola tu znôžka rôznych výmyslov, ktorá mala vyslovene pošpiniť nielen podpredsedu parlamentu a šéfa najsilnejšej opozičnej strany Michala Šimečku, ale aj jeho rodinu, a rozhodli sa to urobiť absolútne vulgárne, primitívne, bez nejakých argumentov, bez nejakej substancie, bez akéhokoľvek nejakého obsahu. Točili tu dookola to isté. Pointa je, že táto partia tohto trojkoa... tohto trojlístka, trojkoalície stratila absolútne zábrany a ide valcovať komplet všetko, ide rozbíjať túto spoločnosť. Tie náznaky, samozrejme, tu už boli pred voľbami a začalo sa to prejavovať už aj počas, samozrejme, prvých mesiacov jej vládnutia rôznymi návrhmi, či už novelou Trestného zákona a tak ďalej a tak ďalej. Ale čo sa rozhodli ďalej robiť, je, že začali kádrovať opozičných poslancov. Začali ich kádrovať a hovoriť: Ty môžeš tam byť, ty tam nemôžeš byť. Áno, na začiatku bola dohoda, kde sme sa dohodli, že kto obsadí aké pozície. Ináč aj tá dohoda s koalíciou je nespravodlivá, pretože keď si zoberieme ten pomer 79 ku 71 v parlamente a pomer predsedov výborov, ktorých zastáva opozícia, a predsedov výborov, ktorých zastáva koalícia, je absolútny nepomer. To je, ako keby mali ústavnú väčšinu. Toto mi naozaj pripomína Mečiara, ´94 – ´98. A to isté sme zažili aj včera, ja som mal normálne že reminiscencie a priznám sa vám, že to boli tie dni, kedy som už sledoval politiku, kedy Mečiar prišiel aj s tou nocou dlhých nožov, kedy tu sedel že Robert Fico, ktorý sa tváril, že bojuje za demokraciu, za všetky tie princípy a hodnoty, ktoré, za ktoré je hodné bojovať. Bojoval tu celú noc proti Mečiarovi a proti tomu, aby sa tu kádrovala opozícia, aby sa tu takto špinilo, aby sa takto hnusne správalo voči opozícii, ale, samozrejme, aby to potom malo aj svoje následky na našu spoločnosť, ktorá bola vtedy polarizovaná a tak ďalej. To isté sme tu zažili včera a niečo podobné sme zažili aj pred nejakým časom, keď bola z funkcie predsedníčky výboru na kontrolu SIS odvolaná Mária Kolíková. Úplne nehanebne sa tu postavili niektorí poslanci tejto koalície s vymyslenými bludmi, vymyslenými argumentami, že prečo Máriu Kolíkovú treba odvolať, lebo že nezvolala výbor, alebo odložila zvolanie výboru. Prosím vás pekne, to je čo za argument? To je čo za argument, že preložila, ja neviem, termín výboru ako predsedníčka výboru? My to tu, toto sa tu deje ináč úplne pravidelne, že niekto proste ako predseda výboru si proste určí termín alebo navrhne iné, iný termín. To nie je nič výnimočné a je to aj v rámci rokovacieho poriadku. Čiže žiadny rokovací poriadok nebol porušený. Ale čo si ešte dovolila, Mária Kolíková si dovolila spochybniť spôsob, akým bol Pavol Gašpar nominovaný do funkcie šéfa SIS, kde nielen z jej pohľadu, ale aj z pohľadu viacerých právnikov a expertov bolo hodnotenie, že tu naozaj dochádza k ohýbaniu práva, ohýbaniu zákona. A v tomto duchu sa obrátila na Generálnu prokuratúru, aby zabránila takémuto konaniu a aby prehodnotila a vyhodnotila, či nedošlo k porušeniu zákona. Toto bol dôvod pre túto vládnu koalíciu odvolať z pozície kontrolného, predsedkyne kontrolného výboru SIS. Takže Mária Kolíková si dovolila napísať list, spochybniť kroky koalície ako osoba, ktorá má na starosti práve kontrolu SIS, a zato ju odvolali. Toto sú také nehanebnosti, toto sú také úbohé nehanebnosti tejto vládnej koalície, ktorá pošliapava už komplet všetko. Etika, morálka, zásady, princípy, hodnoty, to je všetko fuj, po tom šliape a na to pľuje. My sme sa rozhodli znova nominovať Máriu Kolíkovú na post predsedníčky kontrolného výboru SIS z jednoduchého dôvodu, pretože tá dohoda pôvodne na nej bola, na jej mene, a bola akceptovaná vtedy aj touto vládnou koalíciou. Myslím si, že tento post patrí právom strane SaS, pretože taká dohoda tu bola, a myslím si, že SaS má právo nominovať na túto pozíciu, koho uzná za vhodného alebo za vhodnú. Osobne sme presvedčení, že Mária Kolíková si svoju pozíciu vykonávala poctivo, v súlade s rokovacím poriadkom, v súlade so zákonom, v súlade so všetkými pravidlami, ktoré sú k tomu nastavené. To, čo vám vadilo, bolo, že vám nešla po ruke. Vy ste tam chceli robiť rôzne machinácie, rôzne finty, vyťahovať rôzne správy a podobné veci, ktoré vám cez ňu len tak ľahko neprechádzali, vyslovene na to, aby ste špinili ďalej tento priestor rôznymi zákernými záležitosťami týkajúcimi sa napr. čurillovcov alebo vyšetrovaní a tak ďalej. Ako keby vám už nestačilo, že ste si schválili novelu Trestného zákona, ktorá že poškodí Slovensko na dlhé, dlhé roky nielen v očiach zahraničia a Európskej komisie, Európskej únie, ktorá zvažuje, že nám aj za to odoberie fondy Európskej únie, ale aj z pohľadu bezpečnosti, z pohľadu dôveryhodnosti občanov voči tomuto štátu, ktorý už postupne pociťujú, ako u nás začína sa rozpadať bezpečnostný systém a rásť kriminalita. Ale ja sa dostanem ešte k systému a fungovaniu Slovenskej informačnej služby. Mária Kolíková si vykonávala svoju funkciu veľmi dobre, a to vy viete, a preto ste ju odvolali. Pretože sú informácie, a tie informácie mám a mám ich z viacerých zdrojov. Teraz tu nebudem hovoriť o rôznych iných spyvéroch a softvéroch, ale o tom, že dôveryhodnosť Slovenskej informačnej služby v medzinárodnom prostredí sa vrátila do 90. rokov. A vám to, viem... áno, mám to overené, pán Šuca, vy sa môžte rozčuľovať, môžte sa pleštiť o zem, je to tak, pretože Pavol Gašpar nepožíva žiadnu dôveru spojencov a partnerov, veľmi nízku. A s tými zmenami, ktoré tam nastali, s tým spôsobom, ktorý tam panuje, s tým prepojením na vládnu moc, je úplne evidentné a jasné, že táto spravodajská služba nie je dôveryhodným partnerom. Nie je, pretože tu panujú obavy, nielen to, že bude zneužívaná, ale takisto že informácie určitého charakteru, ktoré by s ňou boli zdieľané, by sa dostali aj tam, kam sa nemajú. A preto tá spolupráca je zosekávaná na to maximálne minimum, aké má byť. Takže ešte raz apelujem na vás, vráťte tú pozíciu späť opozícii! (Prerušenie vystúpenia časomerom.)